C 152/102
MT
Il-Ġurnal Uffiċjali tal-Unjoni Ewropea
6.4.2022
4.2.5.
Il-passi biex jappoġġjaw l-investimenti soċjali kredibbli (Azzjoni 2d) bl-ebda mod mhuma suffiċjenti biex jeliminaw id-diskrepanzi fl-istrateġija f’termini tal-isfera soċjali.
Huwa minnu li r-Regolament dwar it-Tassonomija (10) joffri livell minimu ta’ protezzjoni billi jirreferi, fost affarijiet oħra, għall-istandards tax-xogħol ewlenin tal-Organizzazzjoni Internazzjonali tax-Xogħol.
Madankollu, dan mhuwiex biżżejjed biex it-tassonomija tappoġġja l-progress soċjali.
Dan jirrikjedi approċċ konsistenti biex tissaħħaħ is-sostenibbiltà soċjali, li jagħmel enfasi fuq in-nies u d-dinja tax-xogħol.
Il-bażi hija diġà stabbilita bil-Pilastru Ewropew tad-Drittijiet Soċjali u l-SDGs.
Pereżempju, tassonomija li tkopri objettivi ambjentali u soċjali b’mod ugwali, u għalhekk tinkorpora l-prinċipju “la tagħmilx ħsara sinifikanti” (11) b’mod ġenerali, tista’ tipprovdi bażi siewja għal UE sostenibbli mil-lat ekonomiku, soċjali u ekoloġiku.
Bl-involviment tal-imsieħba soċjali u s-soċjetà ċivili, issa għandha tiġi żviluppata malajr tassonomija olistika.
Iż-żmien previst għar-rapport dwar it-tassonomija soċjali, jiġifieri fl-aħħar tal-2021, xorta waħda jidher pjuttost tard.
4.2.6.
Ir-reviżjoni tal-istandards tekniċi fl-ambitu tar-Regolament dwar divulgazzjonijiet relatati mas-sostenibbiltà tas-servizzi finanzjarji (12) – sabiex jiġu ċċarati l-indikaturi għal impatti ekoloġiċi u soċjali negattivi – se titwettaq tard wisq peress li hija prevista biss għall-aħħar tal-2022.
Il-KESE jappella sabiex l-indikaturi tax-xogħol u d-drittijiet tal-bniedem b’mod partikolari jiġu riveduti ħafna aktar malajr u jiġu implimentati standards ogħla.
Bla dubju l-imsieħba soċjali u s-soċjetà ċivili għandhom ikunu involuti wkoll b’mod sħiħ f’dan ir-rigward.
4.3.
Reżiljenza mtejba għar-riskji tas-sostenibbiltà 4.3.1.
Il-KESE jappoġġja l-inklużjoni ta’ fatturi ta’ sostenibbiltà fil-ġestjoni tar-riskji tas-settur finanzjarju.
Dan huwa l-uniku mod biex jiġi eliminat iċ-ċirku vizzjuż ta’ kumpaniji finanzjarji li jiffinanzjaw attivitajiet li jagħmlu ħsara lill-klima.
Filwaqt li t-tibdil fil-klima joħloq riskji serji għall-banek u l-kumpaniji tal-assigurazzjoni, dan jaffettwa wkoll is-settur finanzjarju kollu kemm hu u saħansitra jhedded l-istabbiltà finanzjarja ġenerali.
F’dan il-kuntest, il-KESE jwissi kontra interpretazzjoni żbaljata tar-rwol tas-settur finanzjarju bħala korp ta’ infurzar li jimponi objettivi ta’ sostenibbiltà fl-interess ġenerali.
Madankollu, huwa diffiċli li r-riskji klimatiċi jiġu kkwantifikati b’mod preċiż minħabba l-iskala, in-nuqqas ta’ preċedenza u l-inċertezza.
Madankollu, dan bl-ebda mod ma għandu jwassal għal dewmien fit-teħid ta’ passi konkreti, fatt li jkompli jaggrava l-problema.
B’mod ġenerali, approċċ rapidu u bir-reqqa huwa meħtieġ biex jiġu evitati reazzjonijiet mhux mistennija.
It-tassonomija tal-UE għandha sservi bħala bażi għal dan.
4.3.2.
L-inklużjoni tar-riskji tas-sostenibbiltà fl-istandards tar-rappurtar finanzjarju u l-iżvilupp ta’ standard għall-kapital naturali huma milqugħa.
Fiż-żewġ każijiet, huma essenzjali standards u metodoloġiji xjentifikament sodi, stretti u affidabbli (Azzjoni 3a).
L-inklużjoni sistematika tar-riskji ESG rilevanti fil-klassifikazzjonijiet u l-prospetti hija utli wkoll (Azzjoni 3b).
Il-KESE jissuġġerixxi li jitnieda mill-ġdid id-dibattitu dwar l-aġenzija tal-klassifikazzjoni tal-UE fid-dawl tas-sitwazzjoni attwali u b’hekk ikun ikkonsolidat ir-rwol pijunier tal-UE fil-qasam tas-sostenibbiltà.
4.3.3.
L-approċċ li bih jitqiesu l-fatturi ESG fis-sistema tal-immaniġġjar tar-riskju tal-banek u fil-qafas prudenzjali tal-kumpaniji tal-assigurazzjoni huwa raġonevoli (Azzjonijiet 3c u 3d).
Dan għandu jitqies ukoll fir-reviżjonijiet tar-Regolament dwar ir-Rekwiżiti ta’ Kapital (CRR), id-Direttiva dwar ir-Rekwiżiti ta’ Kapital (CRD) u Solvenza II (13), li x’aktarx ikunu akkumpanjati minn dibattiti twal.
Il-KESE jirrakkomanda għalhekk li jittieħdu miżuri f’waqthom fir-rigward tal-istandards għall-kejl tar-riskji fil-ġestjoni tar-riskju biex jiġi żgurat immappjar rapidu tar-riskji għas-sostenibbiltà u provvista adegwata ta’ kapital.
Fuq livell tekniku, il-linji gwida mill-awtoritajiet superviżorji Ewropej huma adattati għal dan, fost affarijiet oħrajn.
B’mod ġenerali, huwa rrakkomandat li jkun hemm politika tar-riskju u tal-kapital soda, li tħares ’il quddiem, li tkun ikkalibrata bir-reqqa, u li tqis l-effetti tar-riskji għas-sostenibbiltà fuq l-istabbiltà finanzjarja.
4.3.4.
Miżuri bħal testijiet tal-istress interni huma fid-direzzjoni t-tajba bħala miżuri komplementari.
Madankollu, il-KESE jopponi l-idea ta’ trattament prudenzjali ddedikat għal skoperturi kklassifikati bħala sostenibbli li, pereżempju, inaqqas ir-rekwiżiti kapitali.
Iż-żieda fil-kumplessità tal-qafas regolatorju tista’ twassal għal konfużjoni u lakuni regolatorji.
Il-KESE jirrakkomanda għalhekk li titwettaq valutazzjoni tar-riskju strettament ekonomika.
Il-ponderazzjoni tar-riskju għandha primarjament tkun ibbażata fuq riskji ta’ stabbiltà ekonomika.
Hawnhekk, investimenti li jagħmlu ħsara lill-ambjent diġà qegħdin fir-riskju li jitnaqqsilhom fil-valur u li ma jirnexxux.
Jekk is-CRR, is-CRD u s-Solvenza II ma jibqgħux marbutin ma’ xulxin, il-KESE jwissi dwar sitwazzjoni regolatorja ta’ bidliet estremi u rapidi u theddida għall-istandards li nkisbu.
(10) (11) (12) (13)
Regolament (UE) 2020/852, Artikolu 18.
Il-prinċipju “la tagħmilx ħsara sinifikanti”.
Regolament (UE) 2019/2088 dwar divulgazzjonijiet relatati mas-sostenibbiltà fis-settur tas-servizzi finanzjarji.
Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvenza II) (ĠU L 335, 17.12.2009, p. 1).